શેરબજારમાં સેન્સેક્સ શેરો કરતાં સાઇડ માર્કેટનું ચિત્ર બજારની સ્થિતિનો કંઇક અલગ જ ચિતાર આપે છે અને તે હાલ શેરબજાર નરમાઇના વક્કરમાંથી પસાર થઈ રહ્યું હોવાનું સૂચવે છે. સ્મોલ અને મિડ કેપ આંક સહિત 731 શેરો એવા હતા જે વર્ષની નીચલી સપાટીએ ગબડ્યા હતા. આ આંકડો એટલો મોટો હતો કે શુક્રવારે વધનાર શેરોની સંખ્યા 527 તેના કરતાં ઓછી હતી. આના પરથી પણ બજારના વક્કરનો ખ્યાલ આવશે. 2018માં જોવા જઇએ તો સ્મોલ કેપ અને મિડ કેપ આંક લગભગ 15 ટકા ઘટ્યા છે એટલે કે શેરબજારમાં સપ્ટેમ્બર મહિનામાં આવેલા ઘટાડાથી બમણાથી વધુ તૂટ્યા છે. છેલ્લા બે સપ્તાહથી મંદીવાળા કોઇ એક સ્ક્રિપ્સને ટાર્ગેટ બનાવી રહ્યા છે. ડીએચએફએલ, ઇન્ડિયાબુલ્સ રિયલ એસ્ટેટ, યશ બેન્ક પછી વારો ઇન્ફિબિમનો રહ્યો હતો. ઇન્ફિબિમનો શેરનો ભાવ એક જ દિવસમાં 70 ટકા તૂટ્યો હતો. છેલ્લા કેટલાક વર્ષમાં કોઈ એક શેરમાં જોવાયેલો આ સૌથી મોટો ઘટાડો હતો. યુરોપના શેરબજારમાં ગ્રીસની પાછળ વેચવાલી ફરી વળી હતી.